|  |  |
| --- | --- |
| Numri i lëndës: | 2023:265038 |
| Datë: | 28.12.2023 |
| Numri i dokumentit: | 05139471 |

**P.nr.3773/23**

**NË EMËR TË POPULLIT**

**GJYKATA THEMELORE NË PRISHTINË** **- Departamenti i Përgjithshëm** **– Divizioni Penal,** gjyqtari i vetëm gjykues Bujar Ahmeti, në çështjen penale kundër të pandehurës S.R. nga Lipjani, rruga ..., për shkak të veprës penale asgjësimi apo dëmtimi i pasurisë, nga neni 321 par.1 të Kodit Penal të Republikës së Kosovës (KPRK), duke vendosur sipas aktakuzës me kërkesë për shqiptimin e urdhrit ndëshkimor të Prokurorisë Themelore në Prishtinë – Departamenti i Përgjithshëm PP.II.nr.6841/23, e datës 30.11.2023, jashtë seance më datë 28.12.2023, përpiloi këtë:

**A K T G J Y K I M**

**PRANOHET** kërkesa e Prokurorit të Shtetit, PP.II.nr.6841/23, e datës 30.11.2023, andaj gjykata konform dispozitës të nenit 495 të KPP-së, jep:

**URDHËR NDËSHKIMOR**

***E pandehura:***

**S.R.,** nga i ati H., dhe nëna R., e vajzërisë B., e lindur më datë ..., në Lipjan, ku edhe jeton në rrugën ..., me profesion ..., e punësuar në ordinancën “A.” në Prishtinë, e martuar, ka të kryer Fakultetin e Mjekësisë, e gjendjes së mesme ekonomike, shqiptare, shtetase e Republikës së Kosovës, me numër personal ...

**ËSHTË FAJTORE**

***Sepse:***

Me datën 23.10.2023, rreth orës 09:00 në Prishtinë, e pandehura S.R., kishte shkuar në sallonin “G.”, pronë e të dëmtuarës G.R. që gjendet në rrugën “Perandori Justinian”, në të cilin sallon paraprakisht i kishte rregulluar flokët dhe për shkak se e njëjta ishte ndarë e pakënaqur për shërbimet e marra, kishte kërkuar nga e dëmtuara kthimin e pagesës, por pasi që kjo ishte e pamundur, e pandehura me qëllim të dëmtimit të pasurisë së huaj dhe duke qenë plotësisht e vetëdijshme për pasojat e veprimit të saj, ia ka dëmtuar monitorin e kompjuterit, në atë mënyrë që e ka kapur nga tavolina dhe me forcë e ka gjuajtur në tokë, me ç’rast të dëmtuarës i ka shkaktuar dëm material.

* Me këto veprime ka kryer veprën penale *asgjësimi apo dëmtimi i pasurisë, nga neni 321 par. 1 të KPRK-së*.

Andaj, gjykata konform neneve 4, 7, 17, 21, 38, 39, 43, të KPRK-së, si dhe neneve 364 dhe 495 të KPP-së, të pandehurës i shqipton këtë:

**DËNIM ME GJOBË**

Në shumën prej **200 € (dyqind euro),** të cilin dënim është i obliguar që ta paguaj në afat prej 15 ditësh prej ditës së marrjes së formës së prerë të këtij aktgjykimi. Nëse e pandehuri nuk dëshiron, nuk mundet ose nuk është në gjendje ta paguaj dënimin me gjobë atëherë konform nenit 43 par.3 të KPRK-së dënimi me gjobë do t’i zëvendësohet në dënim me burgim, në atë mënyrë që për çdo 20 € (njëzet euro) të gjobës, do t’i caktohet 1 (një) ditë burgim.

E dëmtuara G.R. nga Prishtina, rruga “...”, për realizimin e kërkesës pasurore juridike udhëzohet në kontest të rregullt civil.

Obligohet e pandehura që të paguaj paushallin gjyqësor në shumën prej 20 € (njëzet euro), si dhe shumën prej 20 € (njëzet euro) për kompensimin e viktimave të krimit, të gjitha këto në afat prej 15 ditësh pasi që ky aktgjykim të merr formën e prerë.

**A r s y e t i m**

Prokuroria Themelore në Prishtinë – Departamenti i Përgjithshëm pranë kësaj gjykate ka paraqitur aktakuzën PP.II.nr.6841/23, e datës 30.11.2023, kundër të pandehurës S.R., për shkak të veprës penale asgjësimi apo dëmtimi i pasurisë, nga neni 321 par.1 të KPRK-së dhe njëherit ka propozuar që ndaj të njëjtës të jepet urdhër ndëshkimor dhe t’i shqiptohet dënim me gjobë, me arsyetimin se ka prova të mjaftueshme dhe të besueshme nga kallëzimi penal, që vërtetojnë faktin se e pandehura e ka kryer veprën penale e cila i vihet në barrë.

Gjyqtari i çështjes me rastin e shqyrtimit paraprak të çështjes në kuptim të nenit 493 të KPP-së, gjeti se janë plotësuar kushtet nga neni 495 të KPP-së, dhe pranoi kërkesën për dhënien e urdhrit ndëshkimor si në dispozitiv të këtij aktgjykimi, pasi që në shkresat e lëndës ka prova të mjaftueshme në bazë të të cilave vërtetohet se e pandehura e ka kryer veprën penale e cila i vihet në barrë.

Kjo gjykatë konsideron se provat e bashkangjitura në shkresat e lëndës si raporti fillestar i incidentit me numër të rastit 2023-AB-2787, të datës 23.10.2023, procesverbali i marrjes në pyetje të dëshmitares V.K., i datës 23.10.2023, procesverbali i marrjes në pyetje për dëmtuarën G.R., i datës 23.10.2023, procesverbal i marrjes në pyetje për të pandehurën S.R. i datës 07.11.2023, e cila a ka pranuar faktin se e ka përplasur kompjuterin për tokë, foto dokumentacioni, si dhe shkresat tjera të lëndës, të gjitha këto janë prova të besueshme mbi bazën e të cilave vërtetohet se e pandehura e ka kryer veprën penale për të cilën akuzohet dhe rrjedhimisht bazuar në të lartcekurat gjykata konsideron se edhe me shqiptimin e dënimit me gjobë ashtu siç është propozuar nga prokurori i shtetit në kërkesën për dhënien e urdhrit ndëshkimor, mund të arrihen qëllimi i dënimit nga neni 38 i KPRK-së.

Vendimin për udhëzimin e palës së dëmtuar në kontest juridiko – civil, gjykata e mori në bazë të nenit 462 par.1 dhe 2 të KPP-së.

Vendimi për kompensimin e shpenzimeve të procedurës penale dhe paushallit gjyqësor u mor konform nenit 449 par.1 dhe 2 pika 2.6 të KPP-së, ndërkaq vendimi për shumën e të hollave në emër të Fondit për mbrojtjen e viktimave është marrë konform nenit 36 par.3, nënpar.3.1 të Ligjit nr.08/L-109 për Kompensimin e Viktimave të Krimit.

Nga sa u tha më lartë në bazë të neneve 364 dhe 495 të KPP-së, u vendos si në dispozitiv të këtij aktgjykimi.

**GJYKATA THEMELORE NË PRISHTINË**

Departamenti i Përgjithshëm – Divizioni Penal

P.nr.3773/23 datë 28.12.2023

**Gjyqtari i vetëm gjykues,**  Bujar Ahmeti

**\_\_\_\_\_\_\_\_\_\_\_\_\_\_\_\_**

**KËSHILLË JURIDIKE**: Kundër këtij aktgjykimi mund të ushtrohet kundërshtimi në afat prej 8 ditësh nga dita e pranimit të tij. Kundërshtimi i drejtohet kësaj gjykate me shkrim apo me gojë në procesverbal të gjykatës.